โบรกฯประสานเสียงเชียร์ “ซื้อ” WHA ชี้ครึ่งปีหลังพีครับยอดขายที่ดินพุ่งตามเป้า 1.4 พันไร่
โบรกฯประสานเสียงเชียร์ "ซื้อ" WHA ชี้ครึ่งปีหลังพีครับยอดขายที่ดินพุ่งตามเป้า 1.4 พันไร่ เคาะราคาเป้าสูงสุด 4.72 บาท
18 ก.ย. 2561

“ข่าวหุ้นธุรกิจออนไลน์” ได้ทำการสำรวจข้อมูลและบทวิเคราะห์เกี่ยวกับหุ้น บริษัท ดับบลิวเอชเอ คอร์ปอเรชั่น จำกัด (มหาชน) หรือ WHA หลังมีนักวิเคราะห์หลายแห่งระบุในบทวิเคราะห์แนะนำ “ซื้อ” หุ้น WHA พร้อมประเมินว่าผลการดำเนินงานของบริษัทในช่วงครึ่งหลังปี 2561 จะมีกำไรสุทธิเติบโตดีกว่าในช่วงครึ่งปีแรก หลังมีแนวโน้มการขายที่ดินได้เพิ่มขึ้น
โดยราคาหุ้น WHA ปิดตลาดวานนี้ (18 ก.ย.61) ที่ระดับ 4.26 บาท บวก 0.20 บาท หรือ 4.93% สูงสุดที่ระดับ 4.28 บาท ต่ำสุดที่ระดับ 4.06 บาท ด้วยมูลค่าการซื้อขาย 1.48 พันล้านบาท
ด้านนักวิเคราะห์ บล. ดีบีเอสฯ ระบุในบทวิเคราะห์ แนะนำ “ซื้อ” หุ้น WHA ในราคาเป้าหมาย 4.72 บาท พร้อมคาดว่ากำไรปีนี้จะไปหนักในงวดครึ่งปีหลังเป็นสัดส่วนถึง 70% เทียบกับประมาณการทั้งปี 61 เพราะจะมีการโอนนิคมได้มากขึ้น คาดว่าครึ่งปีแรกเป็น 376 ไร่ และครึ่งปีหลังเป็น 594 ไร่
ทั้งนี้ คาดว่าในช่วงไตรมาส 4/2561 จะมีการขายสินทรัพย์เข้า REIT เพิ่มอีก 173,000 ตารางเมตร ที่มูลค่า 4,606 ล้านบาท หลังจากในงวดไตรมาส 1/2561 มีการขาย 55,000 ตารางเมตร ที่มูลค่า 1,449 ล้านบาท และมีโอกาสที่กำไรตามส่วนได้เสียจากโรงไฟฟ้าจะฟื้นตัวในไตรมาส 3/2561 เพราะมีกำไรอัตราแลกเปลี่ยนตามเงินบาทที่แข็งค่า โดยตั้งแต่ต้นไตรมาส 3/2561 จนถึงปัจจุบัน เงินบาทแข็งค่าราว 0.46 บาทต่อดอลลาร์ คิดเป็นกำไรอัตราแลกเปลี่ยนที่ 55 ล้านบาท อีกทั้งฐานกำไรหลักไตรมาส 3/2560 ก็ต่ำที่เพียง 284 ล้านบาท เพราะโอนนิคมฯน้อย ดังนั้นกำไรหลักไตรมาส 3/2561 จึงมีโอกาสเติบโตได้สูง
อีกทั้ง บริษัทฯยังมีความมั่นใจว่ายอดขายที่ดินในปีนี้จะเติบโตตามเป้าหมายที่วางไว้ที่ 1,400 ไร่ แม้ครึ่งปีแรกบริษัทฯจะขายที่ไปเพียง 173 ไร่ แต่ขณะนี้อยู่ระหว่างเตรียมเซ็นสัญญากับลูกค้าอีก 700 ไร่ ภายในไตรมาสที่ 4/2561 นอกจากนี้ยังมีลูกค้ามาเจรจาเพื่อขอซื้อที่ดินเพิ่มต่อเนื่องอีก ราว 4,000 ไร่ ขณะเดียวกันมั่นใจพื้นที่ให้เช่าคลังสินค้าปีนี้แตะ 250,000 ตารางเมตร ตามเป้าหมายที่วางไว้ โดยในขณะนี้บริษัทฯอยู่ระหว่างเตรียมเซ็นสัญญากับลูกค้าราว 200,000 ตารางเมตร โดยในครึ่งปีแรกบริษัทได้ให้เช่าคลังสินค้าไปแล้ว 60,000 ตารางเมตร
ส่วนนักวิเคราะห์ บล.เอเชีย เวลท์ ระบุในบทวิเคราะห์ฯ แนะนำ “ซื้อ” WHA โดยให้ราคาเป้าหมาย 4.70 บาท คาดกำไรสุทธิครึ่งหลังปีนี้เพิ่มขึ้นกว่าครึ่งปีแรก หนุนโดยแนวโน้มการขายที่ดินได้เพิ่มขึ้น เนื่องจากปัจจุบันบริษัทได้มีการเซ็นสัญญา MOU ไปแล้วกว่า 700 ไร่ และยังอยู่ในระหว่างการเจรจาอยู่อีก 4-5 ราย จึงคาดว่าภายในสิ้นปี บริษัทจะสามารถขายที่ดินได้ตามเป้าที่ตั้งไว้ที่ 1,400 ไร่ แบ่งเป็น 1,250 ไร่ในประเทศไทย และ 150 ไร่ในประเทศเวียดนาม
โดยในช่วงครึ่งแรกของปี 2561 บริษัทได้ขายที่ดินไปแล้วทั้งสิ้น 173 ไร่ คิดเป็น 12% ของเป้าหมายรวมของบริษัท รายได้ค่าเช่าที่เพิ่มขึ้น จากที่ปัจจุบันบริษัทอยู่ในระหว่างการเซ็นสัญญากับลูกค้า 2 รายในการเช่าคลังสินค้าพื้นที่รวมประมาณ 2 แสนตารางเมตร และในช่วงไตรมาส 4/61 บริษัทมีแผนที่จะขายสินทรัพย์เข้ากองทุน REIT จำนวน 173,000 ตร.ม. ซึ่งจะช่วยเพิ่มรายได้อย่างมีนัยสำคัญต่อบริษัท